আগামী মাসেই শুরু হতে চলেছে ছোট পরদার অন্যতম জনপ্রিয় নন-ফিকশন শো ‘দাদাগিরি’র নতুন সিজন।
সম্প্রতি শহরের এক পাঁচতারায় হয়ে গেল ‘দাদাগিরি’র সাংবাদিক সম্মেলন। অনুষ্ঠানে উপস্থিত ছিলেন সৌরভ গঙ্গোপাধ্যায়, শো’য়ের পরিচালক শুভঙ্কর চট্টোপাধ্যায় এবং সম্রাট ঘোষ (বিজনেস হেড, বেঙ্গলি ক্লাস্টার, ‘জি বাংলা’ এবং ‘জি বাংলা এইচডি’)। 
এবারের সিজনে যাতে আরও বেশি মানুষ খেলায় অংশ নিতে পারেন, সেদিকে নজর দেওয়া হয়েছে, জানালেন পরিচালক শুভঙ্কর চট্টোপাধ্যায়। পশ্চিমবঙ্গের মোট ২৩টি জেলার প্রতিযোগীরা অংশ নিতে পারবেন শো’এ। এছা়ড়াও ভারতের বিভিন্ন প্রান্ত থেকেও আসবেন প্রতিযোগীরা। 
এবারের ‘দাদাগিরি’তে মোট ৬৯টি পর্ব থাকবে। চার-পাঁচটি পর্বের শ্যুটিং ইতিমধ্যে হয়েও গিয়েছে। প্রতিযোগী নির্বাচন প্রক্রিয়াতেও বেশ কিছু পরিবর্তন আনা হয়েছে। এই সিজনে প্রাথমিক নির্বাচনের প্রক্রিয়াটাও তুলে দেওয়া হচ্ছে। সৌরভ গঙ্গোপাধ্যায় বলছিলেন, ‘‘অনেক দূর থেকে মানুষ আসতেন। কিন্তু সিলেকশন প্রক্রিয়ার কারণে তাঁদের খেলায় অংশ নেওয়া হতো না। তাঁরা বেজার মুখে ফিরে যেতেন। খারাপ লাগত! এবার থেকে সিলেকশন প্রক্রিয়াটাই আমরা তুলে দিয়েছি।’’ খোদ সৌরভের মনেও ‘দাদাগিরি’ নিয়ে বাড়তি আগ্রহ রয়েছে। কেন? সৌরভ বলছিলেন, ‘‘এই শো’য়ের প্ল্যাটফর্মে বিভিন্ন ধরনের মানুষের সঙ্গে আলাপ হয়। এটাই সবচেয়ে বড় পাওনা!’’